Päätoimittaja Ilkka Pohjalainen pitää uuden Ilkka-Pohjalainen -lehden nimeä hyvänä: ”Kyllä tuollainen nimi jää mieleen”

– Ei, en ole ollut mukana hakuprosessissa. Minulla on elämä täällä Etelä-Karjalan seudulla, vastaa Imatralainen- lehden ja Lappeenrannan Uutisten vt. päätoimittaja Ilkka Pohjalainen kysymykseen siitä, hakiko hän uuden Ilkka-Pohjalainen -lehden päätoimittajaksi, sillä nyt olisi nimellä tilausta. Kaksi Pohjanmaalla ilmestyvää lehteä, Ilkka ja Pohjalainen yhdistyvät. Perjantaina uutisoitiin, että yhdistyvän lehden nimeksi tulee Ilkka-Pohjalainen . Ilkka Pohjalainen sanoo ymmärtävänsä hyvin kysymyksen siitä, hakiko hän uuden lehden päätoimittajaksi. – Ajatus ei ole ihan uusi. Minulle ehdotettiin joskus työtä Vaasa -lehdessä, Pohjalaisen edeltäjässä, sillä nimeni ajateltiin sopivan sinne erityisen hyvin, Ilkka Pohjalainen kertoo. Nimi synnyttää media-alalla huvittuneisuutta Hän sanoo nimensä herättävän alalla ajoittain hilpeyttä. – Muistan erään kerran, kun työhuoneeni oveen ilmestyi lehdestä leikattu otsikko: Ilkka ja Pohjalainen yhteiseen omistukseen. Tiedä sitten, kuka tai ketkä sen olivat nokkelasti keksineet, Ilkka Pohjalainen naurahtaa. Päätoimittaja pitää huumoria työyhteisössä hyvänä asiana. Se kertoo muun muassa luottamuksesta. – Eivät nämä tilanteet minua ärsytä, päin vastoin. Kyllä minulla huumoria riittää, hän sanoo. ”Monien mahdollisuuksien tulevaisuus” Ilkan ja Pohjalaisen yhdistymisestä syntyneen uuden julkaisun nimivalintaa Ilkka Pohjalainen pitää varsin hyvänä. – Siinä yhdistyvät jämerät perusnimet, joilla on kunniakas kaiku. Hän arvelee poikkeuksellisen nimivalinnan synnyttävän myös hyvää huomiota ja positiivista kiinnostusta uuteen tuotteeseen. – Mikropaikallisuus on valtavan kiinnostavaa. Kuka tahansa vastaantuleva ihminen voi olla jutun arvoinen. Paikallislehdillä on tässä ajassa iso merkitys ja sisältöjä ajatellen monien mahdollisuuksien tulevaisuus. Tällainen nimi jää mieleen. Uuden Ilkka-Pohjalaisen päätoimittaja julkistettiin perjantaina. Hän on Markku Mantila .